2016 гъэм и цIыху цIэрыIуэхэм халъытэ
«Вестник Карачаево-Черкесии» газетыр Къэрэшей-Шэрджэс Республикэм къыщыдэкIын зэрыщIидзэрэ илъэс 10-м щIигъуащ. Абы къытехуэ тхыгъэхэр яфIэхьэлэмэтщ щIыналъэм и щIэджыкIакIуэхэм. Газетым и ужьрей номерыр абы и редактор нэхъыщхьэ Нартокъуэ СулътIан триухуащ зи лэжьыгъэ инхэмкIэ, IуэхущIафэ купщIафэхэмкIэ Кавказ Ищхъэрэ федеральнэ щIыналъэмрэ Ипщэ федеральнэ щIыналъэмрэ 2016 гъэм цIэрыIуэ щыхъуа цIыхухэр къэгъэлъэгъуэным.
«КИФЩI-мрэ ИФЩI-мрэ я цIыху цIэрыIуэхэр-2016» рубри-кэм щIэту «Вестник»-м и япэ напэкIуэцIым итщ Адыгэ Республикэм илъэси 10-м щIигъукIэ и Iэтащхьэу щыта, «Урысей зэкъуэт» политикэ партым и Совет нэхъыщхьэм хэт, Мейкъуапэ дэт къэрал технологие институтым и ректору илъэс куэдкIэ лэжьа, политик цIэрыIуэ, жылагъуэ лэжьакIуэшхуэ, социологие щIэныгъэхэм я доктор ТхьэкIушынэ Аслъэнджэрий.
Ди гуапэ зэрыхъущи, ТхьэкIушынэм къыкIэлъыкIуэу «Вестник»-м итщ ди лъахэгъу цIэрыIуэ ХьэфIыцIэ Мухьэмэд теухуа тхыгъэ. Урысей Федерацэм щэнхабзэмкIэ щIыхь зиIэ и лэжьакIуэ, Адыгэ, Къэбэрдей-Балъкъэр, Къэрэшей-Шэрджэс республикэхэм щIыхь зиIэ я журналист, ЩIДАА-м и вице-президент, ДАХ-м и Хасащхьэм хэт, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ, жылагъуэ лэжьакIуэшхуэ ХьэфIыцIэ Мухьэмэд хуэфащэ дыдэу хабжащ КИФЩI-мрэ ИФЩI-мрэ я цIыхухэу 2016 гъэм къриубыдэу Iуэхугъуэ купщIафIэ зэфIэзыхауэ къалъытэхэм. Хамэ къэралхэм щыпсэу ди лъэпкъэгъухэм ятеухуауэ ХьэфIыцIэм и къалэмыпэм къыпыкIа тхыгъэхэм, тхылъхэм, къэхутэныгъэхэм я бжыгъэр куэд мэхъу. Филологие щIэныгъэхэм я доктор, ЩIДАА-м и вице-президент Бэчыжь Лейлэ зэрыжиIэмкIэ, Мухьэмэд зэфIиха лэжьыгъэхэм япкъ иткIэ, абы хуэфащэ дыдэщ щIэныгъэхэм я доктор, профессор цIэ лъагэхэр. «Вестник»-м къилъытащ ХьэфIыцIэр 2016 гъэм и редактор нэхъыщхьэ нэхъыфI дыдэу.
Апхуэдэу щэнхабзэм и лэжьакIуэ нэхъыфI хъуащ Шэшэн Республикэм щыщ, Шэшэн-Ингуш АССР-м и цIыхубэ артист, Осетие Ищхъэрэ АССР-м гъуазджэхэмкIэ щIыхь зиIэ и лэжьакIуэ Джамаев Амран. Илъэсым и ухуакIуэ нэхъыфIу къалъытащ Дагъыстэн Республикэм щыщ Камалугдинов Камил, илъэсым и министр нэхъыфIщ Къэрэшей-Шэрджэс Республикэм лэжьыгъэмрэ социальнэ зыужьыныгъэмкIэ и министр Чэм Мурадин. Ди лъэпкъэгъухэм ящыщу «Вестник»-м зи цIэ къриIуахэм ящыщщ егъэджакIуэ Дыгъужь Хьэжы-Мурат, усакIуэ Бемырзэ Зураб, журналист ХъуэкIуэн Иннэ, дохутыр Беслъэней Хьэлимэт, статистик Бежан ХьэIишэт сымэ.
Ди щIыналъэм, ди лъэпкъым я цIэхэр фIыкIэ зыгъэIу цIыху щэджащэхэм дохъуэхъу ехъулIэныгъэ лъагэхэр дяпэкIи зыIэрагъэхьэну, Хэкум, цIыхубэм яфI къызэрыкI IуэхугъэфIхэм я жэрдэмщIакIуэ хъуну.
ЖЫЛАСЭ Маритэ.
